Vince Gill

Vincent Grant "Vince" Gill (s. 12. huhtikuuta 1957 Norman, Oklahoma) on yhdysvaltalainen countrymusiikin kitaristi, laulaja ja lauluntekijä. Hän nousi yhdeksi 1990-luvun suosituimmista countryartisteista. Hän on myynyt kymmeniä miljoonia levyjä ja tehnyt lukuisia moderneja countryklassikoita, joihin kuuluvat "Go Rest High on That Mountain", "When I Call Your Name", "Tryin' to Get Over You", "I Still Believe in You" ja "Look at Us". Vuoteen 2021 mennessä Gill oli saavuttanut 22 Grammy-palkintoa ja 18 Country Music Association -palkintoa. Hänet otettiin Country Music Hall of Fameen vuonna 2007.
Gillin isä oli tuomari, joka soitti banjoa ja kitaraa. Poika oppi soittamaan molempia instrumentteja teini-ikään mennessä. Myöhemmin hän omaksui myös viulun, dobron, mandoliinin ja bassokitaran. High school -aikanaan Gill soitti Mountain Smoke -nimisessä bluegrassyhtyeessä. Valmistuttuaan high schoolista vuonna 1975 hän muutti Kentuckyn Louisvilleen ja liittyi The Bluegrass Alliance -kokoonpanoon, jossa toimi vuoden ajan. Sitten hän soitti jonkin aikaa Ricky Skaggsin Boone Creek -yhtyeessä ennen lähtemistä Los Angelesiin, jossa hän liittyi viulisti Byron Berlinen kokoonpanoon. Vuonna 1979 Gill meni Pure Prairie Leaguen kuultavaksi, ja hänet hyväksyttiin sen päälaulajaksi. Hän levytti yhtyeen kanssa kolme albumia, teki sille lauluja ja auttoi sitä pääsemään Top Ten -listalle pophitillä "Let Me Love You Tonight".
Vuonna 1981 Gill lähti Rodney Crowellin taustayhtye Cherry Bombsiin, jossa hän tapasi Emory Gordy nuoremman ja Tony Brownin. Molemmat tuottivat myöhemmin Gillin soololevytyksiä. Vuonna 1982 Gill esiintyi David Grismanin albumilla "Here Today". Vuonna 1983 hän sai sooloartistina levytyssopimuksen RCA Recordsilta. Hän muutti vaimonsa Janisin (o.s. Oliver) ja tyttärensä kanssa Nashvilleen. Vuonna 1984 Gillin ensimmäinen minialbumi "Turn Me Loose". Ensimmäinen listoille noussut Gillin oma countrysingle oli "Victim of Life's Circumstance". Ensimmäisen kerran Gill pääsi Top Ten -listoille Rosanne Cashin kanssa tekemällään laululla "If It Weren't for Him", ja seuraava single "Oklahoma Borderline" oli sitäkin menestyksekkäämpi. Top 5:n joukkoon Gill pääsi "The Way Back Home" -albumin (1987) hitillä "Cinderella". Samoihin aikoihin hän työskenteli sessiokitaristina, teki lauluja muille esiintyjille ja kiersi Emmylou Harrisin kanssa.
Vuonna 1989 Gill siirtyi MCA Recordsin artistiksi. Hänen ensimmäinen levytyksensä sillä oli "When I Call Your Name" (1989). Nimikkokappale pääsi listakakkoseksi ja toi Gillille hänen ensimmäisen Grammy-palkintonsa. Lisäksi Reba McEntiren kanssa tehty "Oklahoma Swing" pääsi Top 20 -listalle. Seuraava single "Never Knew Lonely" pääsi listakolmoseksi. Albumia myytiin yli miljoonan kappaleen verran, ja Gill sai Mark Knopflerilta tarjouksen päästä Dire Straitsin täysiaikaiseksi jäseneksi, mutta tästä hän kieltäytyi. Gill jatkoi menestyneiden albumien ja singlejen tekemistä; ensimmäisen kerran hän pääsi countrylistojen kärkeen albumilla "The Key" (1998).
Erottuaan ensimmäisestä vaimostaan Gill meni naimisiin laulaja Amy Grantin kanssa alkuvuodesta 2000. Hän tuotti ensimmäistä kertaa itse oman albuminsa julkaisulla "Next Big Thing" (2003). Sen tekemiseen osallistuivat Amy Grant sekä parin tyttäret Jenny, Sarah ja Corinna. Vuonna 2013 Gill vuorostaan esiintyi Grantin albumilla "The Mercy Looks from Here". Vuonna 2017 hän liittyi Eaglesiin kiertuejäseneksi.